b'\n_START_ARTICLE_\nAjit Pai\n_START_PARAGRAPH_\nAjit Varadaraj Pai (s. 10. tammikuuta 1973) on yhdysvaltalainen lakimies, joka on nimitetty Federal Communications Commission (FCC) -telehallintoviraston johtoon vuoden 2017 tammikuusta l\xc3\xa4htien._NEWLINE_Ajit Pai syntyi Buffalossa ja kasvoi Parsonsissa Kansasissa. H\xc3\xa4n vanhempansa ovat vuonna 1971 Yhdysvaltoihin muuttaneita intialaisia l\xc3\xa4\xc3\xa4k\xc3\xa4reit\xc3\xa4._NEWLINE_Pai valmistui Harvardin yliopistosta 1994 suoritettuaan sosiaalitieteiden tutkinnon. T\xc3\xa4m\xc3\xa4n j\xc3\xa4lkeen h\xc3\xa4n opiskeli Chicagon yliopiston oikeustieteen laitoksella ja valmistui tohtoriksi 1997. Pai muutti 1998 Washingtoniin ja meni ty\xc3\xb6h\xc3\xb6n oikeusministeri\xc3\xb6n monopolien vastaiselle osastolle. Vuonna 2001 h\xc3\xa4n siirtyi Verizon Communicationsille. Huhtikuussa 2003 h\xc3\xa4net nimitettiin Yhdysvaltain senaatin lakivaliokunnan neuvonantajan teht\xc3\xa4viin. Vuodesta 2007 h\xc3\xa4n on ty\xc3\xb6skennellyt FCC:ssa lakineuvonantajana ja vuodesta 2011 presidentti Barack Obaman nimitt\xc3\xa4m\xc3\xa4n\xc3\xa4 j\xc3\xa4senen\xc3\xa4. Tammikuussa 2017 presidentti Donald Trump nimitti h\xc3\xa4net FCC:n puheenjohtajaksi.\n_START_SECTION_\nKannanottoja\n_START_PARAGRAPH_\nPaia on pidetty elinkeinoel\xc3\xa4m\xc3\xa4lle l\xc3\xa4heisemp\xc3\xa4n\xc3\xa4 kuin muita FCC:n j\xc3\xa4seni\xc3\xa4._NEWLINE_Ensimm\xc3\xa4isen linjapuheensa FCC:n j\xc3\xa4senen\xc3\xa4 Pai piti Carnegie Mellon -yliopistolla 2012. H\xc3\xa4n kiinnitti huomion siihen, ett\xc3\xa4 telekommunikaatioalalta oli h\xc3\xa4vinnyt edelt\xc3\xa4v\xc3\xa4n\xc3\xa4 kolmena ja puolena vuotena 165\xc2\xa0000 ty\xc3\xb6paikkaa. Pain mukaan ITC:n pit\xc3\xa4isi olla talouden kasvun veturi ja FCC:n velvollisuus on k\xc3\xa4\xc3\xa4nt\xc3\xa4\xc3\xa4 trendi. Siksi FCC:n pit\xc3\xa4isi toimia tehokkaammin yritysten tukena ja v\xc3\xa4hent\xc3\xa4\xc3\xa4 investointien s\xc3\xa4\xc3\xa4ntely\xc3\xa4._NEWLINE_Pai on julkisesti vastustanut hanketta, jossa ehdotettiin, ett\xc3\xa4 FCC ker\xc3\xa4isi uutisia lehdist\xc3\xa4, verkkosivuilta ja radiosta ja televisiosta ja analysoisi niit\xc3\xa4 tasapuolisuuden ja kattavuuden kannalta. Pain mielest\xc3\xa4 hallituksen teht\xc3\xa4v\xc3\xa4 ei ole painostaa mediaa tiettyjen asioiden uutisointiin._NEWLINE_Lis\xc3\xa4ksi h\xc3\xa4n on arvostellut Indianan yliopiston hanketta, jossa tutkittiin "v\xc3\xa4\xc3\xa4rien ideoiden, vihapuheen ja propagandan" levi\xc3\xa4mist\xc3\xa4 tietoverkoissa. Pain mielest\xc3\xa4 veronmaksajien rahoja ei pid\xc3\xa4 k\xc3\xa4ytt\xc3\xa4\xc3\xa4 mielipiteiden analysointiin ja poliittisten kantojen arviointiin.\n_START_SECTION_\nFCC:n johdossa\n_START_PARAGRAPH_\nFCC:n johdossa Pai lakkautti tutkinnan verkko-operaattorien ilmaisista nettiliittymist\xc3\xa4._NEWLINE_Marraskuussa 2017 FCC kumosi s\xc3\xa4\xc3\xa4d\xc3\xb6ksen, jonka mukaan sama omistaja ei saanut omistaa samassa kaupungissa sanomalehden lis\xc3\xa4ksi televisio- tai radioasemaa. Samassa kuussa FCC kumosi p\xc3\xa4\xc3\xa4osan 2,25 miljardin dollarin tukiaisista, joilla k\xc3\xb6yhyysrajalla oleville tai intiaanireservaateissa asuville tarjottiin tuettuja puhelin- ja nettiliittymi\xc3\xa4._NEWLINE_14. joulukuuta 2017 FCC kumosi \xc3\xa4\xc3\xa4nestyksess\xc3\xa4 nettineutraliteetin s\xc3\xa4\xc3\xa4nn\xc3\xb6kset, jotka kielsiv\xc3\xa4t palveluntarjoajia sulkemasta tiettyj\xc3\xa4 verkkosivustoja tai vaatimasta lis\xc3\xa4maksua p\xc3\xa4\xc3\xa4syst\xc3\xa4 tiettyyn sis\xc3\xa4lt\xc3\xb6\xc3\xb6n.'